Karu väite: yli 700 euron silmälasien valmistus maksaakin oikeasti vain muutaman euron!

Yhdysvalloissa kohistaan paljastuksesta, jonka mukaan silmälasien valmistus maksatetaan huikeina hintoina lasien ostajilla. Kuva ei liity tapaukseen. – ESM arkisto

Jari Pietiläinen

Moni suomalainen on ällistellyt silmälasien hurjia hintoja – ja etenkin niiden merkillistä hinta-laatu-suhdetta.

Silmälasialan veteraani Charles Dahan arvioi Los Angeles Times -lehdessä, että ihmisiä käytännössä huijataan silmälasien ostossa.

Dahanin mukaan todellinen kilpailu silmälasialalla on olematonta, sillä yksi alaa hallitseva yritys säätelee hänen mukaansa alan hintoja.

Hän sanoo, että 1980- ja 1990-luvulla laadukkaiden muovi- tai metallikehysten valmistuskustannus oli 10–16 dollaria. Linssien tuottaminen maksoi noin 5 dollaria paria kohti, ja laadukkailla pinnotteilla se nousi 15 dollariin. LensCrafters myi noita laseja 99 dollarilla.

Nykyisin samanlaisista laseista voidaan pyytää satoja dollareita.

Nyt monet Yhdysvaltain markkinoille suunnatut silmälasit valmistetaan halpamaissa kuten Kiinassa – lisäksi teknologian kehitys on painanut valmistuskustannuksia vielä alemmas kuin ennen.

Hyviä kehyksiä saa 3–7 eurolla ja noin 13 eurolla saa designer-laatuisia kehyksiä, jotka ovat samaa tasoa kuin Pradan kehykset. Ensiluokkaisen linssin valmistus puolestaan maksaa noin yhden euron, mutta näiden kehysten ja linssien yhdistelmä voi Yhdysvalloissa maksaa 800 dollaria eli hieman yli 700 euroa.

Asiasta kertoi Suomessa ensimmäisenä Tekniikan Maailma.